Петер Хухел
Някога

Превод от немски: Атанас Далчев, Александър Муратов, —

chitanka.info

Пристигнал късно, пътната врата

разтърси с рамото си буен вятър.

Говореха липовите листа

с детето и ухаеше тревата.

И вардеха звездите там покоя

на лятото до хълма, де живях:

нощта със котешки очи бе моя

и мой — щурецът, който свири плах,

и моя също — святата змия

във храста под зелената луна.

А виеше вън злата тъмнина

и кучето излайваше смутено,

аз вслушвах се в бушуващата сприя,

додето мълчаливата Мария

до мен предеше с бръмнало вретено.

И колчем срещнех взора й от своя кът,

дома и стаята изпълваше сънят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.